49. schôdza NR SR - 7.deň - B. popoludní
Dátum: 2026-04-23
Poslanec: Krajčí, Marek (SLOVENSKO)
Druh vystúpenia: Vystúpenie v rozprave

Pán predsedajúci. Ja som podal štyri interpelácie. Na tri z nich som už dostal odpoveď. A tú jednu interpeláciu, ktorá síce bola podaná v tom istom čase, ja som ich podával 17. marca 26, tak tá na ministra Kaliňáka dodnes nie je zodpovedaná. Dnes som sa dozvedel z Národnej rady, že mu bola odoslaná 24., až 24. marca, takže tam predpokladám, že zajtra by som tú odpoveď mal dostať, keďže Ministerstvo obrany a teda pán minister Kaliňák má 30 dní na to, aby mi zodpovedal, ale tie, ktoré som dostal zodpovedané od ministra zdravotníctva Kamila Šaška, tak tým by som sa chcel vyjadriť. A najskôr začnem interpeláciou č. 25. Je to odpoveď ministra zdravotníctva Kamila Šaška na interpeláciu, ktorú som podal 17. marca 26. A je to vo veci riešenia poplatkovej bariéry v slovenskom zdravotníctve. Ako ešte všetci viete, tak tie poplatky najmä v ambulanciách, ale v podstate už úplne všade aj v ústavnej zdravotnej starostlivosti, ktoré vyberajú najmä súkromné nemocnice, sa v podstate z mesiaca na mesiac zvyšujú. My od začiatku roku 24 sa snažíme všemožnými spôsobmi upozorniť na tento obrovský problém, ktorý majú slovenskí pacienti, pretože tie poplatky v niektorých regiónoch už sú tak hromadne vyberané, že v princípe ten pacient sa už nevie dostať bezplatne na vyšetrenie. Najväčší problém je vtedy, keď napríklad dostane odporúčanie od svojho všeobecného lekára, ktorý ho odporúča na vyšetrenie k špecialistovi. Je to len preventívne vyšetrenie, ktoré v prípade, že by ten pacient absolvoval, by mu mohlo zachrániť aj život, pokiaľ by sa niečo na tom preventívnom vyšetrení zistilo. Tak on si musí teraz nájsť toho špecialistu, ktorý mu to preventívne vyšetrenie urobí. A častokrát buď tie termíny sú veľmi ďaleko, s čím on by nemusel mať problém, však v podstate jemu zatiaľ nič nie je, ale čo je najväčší problém, všade skoro dostane odpoveď: „Ale budete toľko a toľko platiť,“ čo je absolútne neprijateľné, pretože podľa ústavy my predsa za zdravotnícke vyšetrenie nemôžete vyberať poplatok a ani za objednanie na takéto vyšetrenie. No a potom samozrejme časť ľudí, ktorí si nevie predstaviť, že bude platiť desiatky eur, aby sa objednali vôbec na preventívne vyšetrenie, na takéto preventívne vyšetrenie samozrejme ani nejde. No a pokiaľ by to preventívne vyšetrenie odhalilo niečo, čo by mu naozaj reálne potom mohlo následne zachrániť život, keby sa to hneď riešilo, tak v podstate sa o tom nedozvie. Hovorím najmä o rakovine a potom, keď rakovina už začne robiť naozaj problém, že ten pacient začne mať bolesti, vie o tom, býva už neskoro. A v tom prípade liečenie najmä rakoviny už je častokrát len tzv. paliatívne. Eventuálne sa potom títo pacienti dožadujú enormne drahej liečby ako poslednú nádej na zlepšenie ich zdravotného stavu, vypisujú žiadosti o výnimky na zdravotné poisťovne a mnohí z nich dostávajú zamietavé odpovede. Treba povedať, že niekedy tie zamietavé odpovede môžu byť aj opodstatnené, pretože ten ich stav už je nezvratný. A danú liečbu, ktorú by veľmi radi mali a ktorú im ako poslednú nádej možno aj ponúkne ich lekár, by im v podstate už ten život ani nevedela predĺžiť. Na vine je to, že súčasná vláda, minister Kamil Šaško a pred ním exministerka Dolinková, ktorá musela rezort predčasne opustiť, s touto vecou nič nerobia. Ja som sa preto rozhodol ešte napísať interpeláciu a vyžiadať si písomné stanovisko Ministerstva zdravotníctva. A samozrejme to písomné stanovisko je zaujímavé, nebudem ho tu teraz celé čítať. Tí z vás, ktorí to zaujíma, prečítajte si, je zverejnené na stránkach Národnej rady, webstránkach Národnej rady, avšak čo sa v tomto stanovisku dozvedáme, počúvajte, po 2 a 1/2 roku vládnutia a po pozeraní sa na to, ako nám tie poplatky v tých ambulanciách z mesiaca na mesiac stúpajú, tak sme sa dozvedeli, že prebehla analytická fáza. Keď sme pána ministra opakovane žiadali, aby nám oznámil, na čo prišli, tak došiel na zdravotnícky výbor a povedal nám, že sa poplatky vyberajú a že je to veľký problém. To bol výsledok tej analytickej fázy, takže tá prebehla. Treba tomu venovať systematickú pozornosť. A máme ambíciu niečo niekedy predložiť. Takže naozaj, vážený pán minister, ľudia sa nevedia dostať na vyšetrenie včas, pretože nemajú desiatky eur na poplatky, nedokážu si zaplatiť stovky eur na rôzne ročné balíky služieb v centrách súkromníkov. Rozumiem, pán minister, že vás poplatky netrápia. Vážený pán minister, ľudia sa nevedia dostať na vyšetrenie včas. Pretože nemajú desiatky € na poplatky, nedokážu si zaplatiť stovky € na rôzne ročné balíky služieb v centrách súkromníkov. Rozumiem, pán minister, že vás poplatky netrápia, pretože máte také príjmy, že ani neviete, aká výplata vám každý mesiac príde na účet. Lenže, pán minister, ľudia žijú v tejto krajine z dôchodkov 600 – 700 € a potrebujú navštevovať najmä tí starší ľudia svojich lekárov. Rodiny s malými deťmi prišli o daňový bonus. A zaplatiť napríklad takých 30 € len za termín na vyšetrenie je pre nich nepredstaviteľné. Vo vašej odpovedi, pán minister, zároveň priznávate, že máte v pláne legalizovať niektoré poplatky. Vaša vláda rezignovala na zabezpečenie ústavou garantovaného práva na bezplatnú zdravotnú starostlivosť hradenú z povinného verejného zdravotného poistenia. O poplatkovej bariére sa tu naozaj bavíme, pán minister, už od začiatku roku 24. Vaša predchodkyňa, ministerka Dolinková, sľubovala, že sa s tým niečo bude robiť. A vy v HLAS-e namiesto toho, aby ste predložili riešenie, ktorým odstránite túto poplatkovú bariéru a zabezpečíte prístup všetkých k včasnej a bezplatnej zdravotnej starostlivosti, iba naťahujete čas, analyzujete a sľubujete. A ešte jedna vec na margo. Predchádzajúcou vládou bol pripravený centrálny objednávkový systém, ktorý by zabezpečil každému pacientovi centrálne, že by mohol byť objednaný k svojmu špecialistovi. To znamená, došli by ste k svojmu všeobecnému lekárovi, on by vás odporučil na vyšetrenie napríklad ku kardiológovi a cez centrálny objednávkový systém by vás tam objednal. Viete, čo s týmto pripraveným systémom urobila exministerka Dolinková? Zahodila ho do koša. A ja to považujem za vrchol, pretože samozrejme toto by bolo riešenie zabezpečiť ľuďom dostatočne včas potrebné vyšetrenie bez toho, aby si museli sami hľadať tie vyšetrenia a platiť neúnosné poplatky. Takže čo majú teraz, pán minister, pacienti robiť, aby sa dostali na potrebné vyšetrenie bez poplatku a naozaj bez poplatkov? A takže chcel by som povedať, že som zásadne nespokojný s odpoveďou pána ministra Šaška. A žiadam, aby Národná rada Slovenskej republiky hlasovala o vyjadrení nesúhlasu s jeho odpoveďou na moju interpeláciu. To bola prvá interpelácia, ďalšiu interpeláciu, ktorú som podal. Interpelácia má č. 24 a je to odpoveď ministra zdravotníctva Slovenskej republiky Kamila Šaška na interpeláciu, ktorú som podal 17. marca 26 vo veci financovania výstavby nemocníc na Slovensku. A teraz, dámy a páni, počúvajte, pretože máme to čierne na bielom. Vláda po 2,5 roku nevie, koľko bude potrebovať peňazí na dokončenie nemocníc v Martine a v Banskej Bystrici. Ja som dal ministerstvu zdravotníctva Kamilovi Šaškovi otázku aj ohľadom financovania nemocnice v Prešove a Národnej nemocnice generála Rastislava Štefánika vo Vajnoroch, ale tú samozrejme elegantne odkopol na svojho kolegu ministra Roberta Kaliňáka, ktorý mi však zatiaľ neodpovedal, ako som na začiatku hovoril. Ale teda, venujme sa Martinu a Banskej Bystrici. A viete, to je až úsmevné, pretože tá odpoveď z ministerstva zdravotníctva od ministra Kamila Šaška – ja to si dovolím prečítať: „Plánované finančné náklady na výstavbu nemocnice svätého Martina nemožno presne určiť.“ To je odpoveď pána ministra na to, koľko bude stáť postavenie nemocnice svätého Martina v Martine. Prosím pekne, on nevie. On vie len jednu vec, že Krajčí v roku 2020 vybavil cez plán obnovy peniaze na to, aby sa tieto nemocnice mohli stavať a to presne vyčíslil, koľko peňazí z plánu obnovy požičujeme na rozostavanie nemocnice v Martine do fázy hrubej stavby, ale netuší, koľko peňazí bude potrebovať na jej dostavbu. Čo sa týka nemocnice v Banskej Bystrici, tam je ešte väčší problém, lebo nemocnica to zúfalo nestíha ani tú hrubú stavbu. Počul som, že sa dohodli s Európskou komisiou, že, aby im úplne tie peniaze neprepadli, hrubá stavba nebude mať opláštenie, ale bude to len naozaj skelet, že budú to nejaké pilóny. Snáď to stihnú minúť tie peniaze, lebo však by prepadli potom úplne. Ale samozrejme pán minister Kamil Šaško úplne takou istou odpoveďou odpovedal aj na to, koľko bude stáť nemocnica v Banskej Bystrici. Netuší. On netuší, koľko bude stáť dostavanie nemocnice v Banskej Bystrici. Takže, dámy a páni, len chcem pripomenúť, že tieto dve nemocnice sa zatiaľ stavajú do fázy hrubej stavby z európskych peňazí, z plánu obnovy, ktoré som vybavil ešte ja ako minister v roku 2020. Dva roky tu počúvame frázu, ako HLAS rozostaval Slovensko, lenže minister Šaško záhadne stíchol, keď dostal legitímnu otázku, z akých zdrojov navrhuje, plánuje, aby sa nemocnice dostavali. Ani po 2,5 roku si nesplnil domácu úlohu a nevie, koľko budú stáť nemocnice a nevie, odkiaľ zoženie peniaze na ich dokončenie. Úplný paradoxom je v tej nemocnici generála Milana Rastislava Štefánika – on bol zodpovedný za jej medicínsky plán. Tak keď ohlasovali veľkú stavbu a začali ju kopať, tak ešte ani nevedel, aké oddelenia tam budú a nejakí lekári a zdravotné sestry, odkiaľ ich tam chce zobrať, tam budú pracovať. Najneskôr v septembri 2027 sa budú konať parlamentné voľby a nemocnice majú byť dokončené a teraz počúvajte, to je oficiálny dokument. To je priama výzva na postavenie týchto nemocníc. Tieto nemocnice majú byť dokončené do decembra 2028. Takže v septembri 27 asi najneskôr budú parlamentné voľby. A potom? Tá ďalšia garnitúra z tej hrubej stavby, možno len pilóny v Banskej Bystrici, ja neviem, v akej fáze to bude, majú tu tie nemocnice dostavať do konca roku 28. A minister teraz netuší, koľko to bude stáť a už samozrejme vôbec netuší, odkiaľ zoberie peniaze. Takže pán minister, ktorý teraz vládne, stavia z niečoho, čo sám nevybavil. Je absolútne bezradný. Ešte raz. Táto vláda tu bude pravdepodobne do septembra 27. Prosím vás, aspoň nám vyčísľte, koľko peňazí budete potrebovať na tieto nové nemocnice do volieb a odkiaľ ich zoberiete. Lebo ani to v súčasnosti vôbec nie je jasné. Takže si dovolím povedať, podobne ako pri predchádzajúcej otázke, som zásadne nespokojný s odpoveďou pána ministra Kamila Šaška a žiadam, aby Národná rada Slovenskej republiky hlasovala o vyjadrení tohto nesúhlasu s odpoveďou na moju interpeláciu. No a mám tu ešte poslednú interpeláciu. Z tých štyroch, teraz je to tretia, na ktorú mi bolo odpovedané. Túto som podal trošku skôr. Je to tiež na ministra zdravotníctva Kamila Šaška, bola podaná 4. marca 26 a týkala sa vtedy problému predaja psychoaktívnych látok a ich derivátov v predajných automatoch. Opäť téma, ktorú sme opakovane riešili aj na pôde zdravotníckeho výboru a pán minister Kamil Šaško ešte dokonca aj referoval tú neslávnu štatistiku, koľko detí je hospitalizovaných v detských nemocniciach v Bystrici a v Bratislave ročne. Neviem, či si uvedomoval, že keď referoval tieto obete detí, ktoré boli intoxikované psychoaktívnymi látkami, že to sú vlastne – to je výpočet jeho vlastných obetí, pretože my sme od začiatku hovorili, že ten systém, akým spôsobom ministerstvo nepružne reaguje na nové psychoaktívne látky, je neudržateľný. A do automatov voľného predaja sa dostávajú psychoaktívne látky, na ktoré sú intoxikovaní najmä naši mladiství a je to pre nich životu ohrozujúca situácia, ktorá samozrejme môže aj veľmi vážne poškodiť ich zdravie. Takže tri roky sme tu mali tento problém s predajnými automatmi, kde si deti môžu kúpiť syntetické drogy. A po tejto mojej interpelácii – a teraz ja neviem, či to bola reakcia na ňu – ako 2,5 týždňa, 3 týždne, áno, dočkali sme sa tlačovej besedy, kde pán minister Kamil Šaško s pánom ministrom Šutajom Eštokom povedali, že majú pripravené riešenia. Ja som v tej interpelácii dostal aj – naozaj v tomto prípade dostal odpovede na niektoré moje otázky, ktoré určitým spôsobom ma uspokojili, ako sa to chce riešiť, avšak neuspokojila ma jedna zásadná vec. My opäť nevieme, kedy táto legislatíva bude predložená do Národnej rady. My opäť čakáme na ďalšie intoxikácie detí, ktoré sa dejú. Pretože tie látky sú stále voľne dostupné. A viete, ja som nahnevaný z toho, pretože toto je vec, keď už ministerstvo vie, ako to chce riešiť a to riešenie sem dalo, prečo sa to okamžite nerieši? Prečo čakáme na to, kým ďalšie a ďalšie deti sa intoxikujú týmito novými psychoaktívnymi látkami alebo teda novodobými drogami? Keď chce predseda HLAS-u zrušiť Úrad na ochranu oznamovateľov, vie sa vláda zísť v sobotu a pretlačiť zákon cez parlament expresne rýchlo. Keď chce vláda zrušiť špeciálnu prokuratúru, znížiť tresty za korupciu alebo zachraňovať kasína, dokáže ísť cez skrátené legislatívne konanie. Keďže ide o zdravie našich detí, dáva si na čas. A teda moja otázka, na ktorú som nedostal opäť odpoveď: pán minister, kedy konečne predložíte zákon, aby štát ochránil naše deti pred novými drogami? A ja si preto dovolím takisto ako v prípade ďalších dvoch otázok vyjadriť zásadnú nespokojnosť odpoveďou pána ministra Kamila Šaška a žiadam, aby Národná rada Slovenskej republiky hlasovala o vyjadrení nesúhlasu s touto jeho odpoveďou na moju interpeláciu. Žiadam o hlasovanie v prípade týchto troch interpelácií o každej jednej osobitne. Ďakujem pekne. Ďakujem, takže ste to uviedol, nie je nutná ďalšia otázka.